b'\n_START_ARTICLE_\nComala\n_START_PARAGRAPH_\nComala er en romantisk kantate af Niels W. Gade for solister, kor og orkester, med tekst af den tyske cellist og komponist Julius Klengel. Kantaten havde premiere d. 23. marts 1846 i Leipzig, og f\xc3\xb8rst to \xc3\xa5r senere blev v\xc3\xa6rket opf\xc3\xb8rt i K\xc3\xb8benhavn. _NEWLINE_Comala var det andet v\xc3\xa6rk af Niels W. Gade, som gjorde brug af den skotske digter James Macphersons digtcyklus Ossian fra omkring 1760. Allerede i 1841 havde Gade haft sit gennembrud som komponist med ouverturen Efterklange af Ossian. Formentlig p\xc3\xa5 baggrund af det tyske publikums store interesse for v\xc3\xa6rker af Richard Wagner, ikke mindst operaen Tannh\xc3\xa4user, valgte Gade at komponere et vokalv\xc3\xa6rk med orkester._NEWLINE_Selvom Comala blev udgivet p\xc3\xa5 noder hos Breitkopf und H\xc3\xa4rtel i 1855, og senere b\xc3\xa5de i USA og England, blev det ikke til noget hit blandt publikum, og endte som flere andre v\xc3\xa6rker af Gade p\xc3\xa5 hylden helt frem til 1967, hvor det genopf\xc3\xb8rtes i anledning af 150-\xc3\xa5rs dagen for Gades f\xc3\xb8dsel.'